2020 — 2022-yillarda Toshkent viloyatining Angren shahrini kompleks ijtimoiy-iqtisodiy rivojlantirish chora-tadbirlari to‘g‘risida

Sanoat va eksport salohiyatini yanada kengaytirish, mavjud resurslardan to‘liq va samarali foydalanish hamda muhandislik-kommunikatsiya, ishlab chiqarish infratuzilmasini, xizmatlar sohasini rivojlantirish, aholining bandligini, daromadlarini oshirish asosida Angren shahrini kompleks ijtimoiy-iqtisodiy rivojlantirishni ta’minlash maqsadida Vazirlar Mahkamasi qaror qiladi:
 1. Quyidagilarni o‘z ichiga oluvchi 2020 — 2022-yillarda Toshkent viloyatining Angren shahrini kompleks ijtimoiy-iqtisodiy rivojlantirish chora-tadbirlari dasturi (keyingi o‘rinlarda — Dastur):
 2020 — 2022-yillarda Toshkent viloyatining Angren shahrini kompleks ijtimoiy-iqtisodiy rivojlantirish chora-tadbirlari dasturining moliyalashtirish manbalari 1-ilovaga muvofiq;
 Sanoat, xizmatlar, servis va savdo sohalarida, avval xususiylashtirilgan bo‘sh turgan binolar negizida amalga oshiriladigan loyihalarning manzilli ro‘yxati, davlat tashkilotlariga tegishli bo‘lgan bo‘sh turgan bino va inshootlardan samarali foydalangan holda ular negizida ijtimoiy soha obyektlarini tashkil etish tadbirlari 2, 2a, 2b-ilovalarga muvofiq;
 Muhandislik-kommunikatsiya, ishlab chiqarish va xizmat ko‘rsatish infratuzilmasini jadal rivojlantirish hamda aholining turmush sharoitini yaxshilashga zamin yaratuvchi kompleks tadbirlar 3-ilovaga muvofiq;
 Ijtimoiy soha obyektlarining moddiy-texnik bazasini mustahkamlash, xizmatlar sifati hamda qamrovini keskin oshirish bo‘yicha kompleks tadbirlar 4-ilovaga muvofiq;
 Ko‘p kvartirali uy-joylarni ta’mirlash, ekologik muhitni yaxshilash, obodonlashtirish, shahar aholisiga munosib yashash sharoitini yaratish bo‘yicha kompleks tadbirlar 5-ilovaga muvofiq;
 Angren shahrida ta’lim sifatini oshirish, sog‘liqni saqlash tizimini rivojlantirish, madaniy-ma’rifiy sohada aholi faolligini oshirish, aholini sportga keng jalb etish hamda xotin-qizlarni qo‘llab-quvvatlash bo‘yicha kompleks tadbirlar rejasi 6-ilovaga muvofiq tasdiqlansin.
 2. Dasturni amalga oshirishning ustuvor yo‘nalishlari etib quyidagilar belgilansin:
 shaharni ijtimoiy-iqtisodiy jihatdan yanada rivojlantirish, aholining, xususan, xotin-qizlar, yoshlar va kam ta’minlangan fuqarolar bandligini ta’minlash orqali ularning daromadlari va turmush darajasini oshirish;
 yangi ishlab chiqarish quvvatlarini tashkil etish, mavjud ishlab chiqarish quvvatlarini modernizatsiya qilish orqali sanoat mahsulotlari ishlab chiqarish hajmini ko‘paytirish;
 aholini tadbirkorlikka keng jalb qilish va oilaviy tadbirkorlikni yanada rivojlantirish uchun qulay shart-sharoitlar yaratish;
 muhandislik-kommunikatsiya va ijtimoiy infratuzilmani rivojlantirish, shu jumladan ichki yo‘llarni va ijtimoiy soha obyektlarini rekonstruksiya qilish va qayta ta’mirlash, aholining toza ichimlik suvi, tabiiy gaz, elektr energiyasi bilan ta’minlanganlik darajasini oshirish;
 shaharda ekologik muhitni yaxshilash, uning aholi salomatligiga salbiy ta’sirini kamaytirish choralarini ko‘rish, ko‘kalamzorlashtirish, manzarali daraxt ko‘chatlarini ekish va yashil maydonlar, gulzorlar tashkil etish tadbirlarini amalga oshirish;
 ijtimoiy soha muassasalari holatini yaxshilash, binolarini ta’mirlash, hududlarini obodonlashtirish, moddiy-texnika bazasini mustahkamlash, aholiga ko‘rsatiladigan xizmatlar sifatini tubdan oshirish;
 aholiga tibbiy xizmatlar ko‘rsatish sifatini oshirish, zamonaviy tibbiy xizmat ko‘rsatish klinikalari va tashxis markazlarini barpo etish;
 aholining ma’naviyati va madaniyatini yanada yuksaltirish borasida tizimli tadbirlarni amalga oshirish.
 3. Toshkent viloyati va Angren shahar hokimliklari tegishli davlat boshqaruvi organlari, xo‘jalik birlashmalari, tijorat banklari va loyiha tashabbuskorlari bilan birgalikda bir oy muddatda Dasturda belgilangan tadbirlarni tizimli ravishda amalga oshirishga qaratilgan tarmoq jadvallarini ishlab chiqsin va tasdiqlasin.
 4. O‘zbekiston Respublikasi Vazirlar Mahkamasining Respublika bo‘ysunuvidagi shaharlarni ijtimoiy-iqtisodiy rivojlantirish bo‘limi:
 tegishli davlat boshqaruvi va mahalliy ijro etuvchi hokimiyat organlari, xo‘jalik birlashmalari va tijorat banklari tomonidan Dasturda nazarda tutilgan chora-tadbirlarning belgilangan muddatlarda amalga oshirilishini tahlil qilib borsin va muvofiqlashtirsin;
 muammoli masalalarni muntazam ravishda o‘rgansin hamda ularni hal etish yuzasidan tezkor va amaliy choralar ko‘rsin;
 zarur hollarda, belgilangan tartibda kelishilgan loyiha hujjatlari mavjud bo‘lgan taqdirda, loyihalarning qiymati va ish o‘rinlari sonini saqlab qolgan holda Dasturda belgilangan loyihalarning manzilli ro‘yxatiga o‘zgartirish va qo‘shimchalar kiritsin.
 5. Toshkent viloyati va Angren shahar hokimliklari O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi va Qurilish vazirligi bilan birgalikda Dasturga kiritilgan loyihalar ijrosini ta’minlashda loyiha tashabbuskorlariga yer tanlash va ajratish ishlarini belgilangan tartibda Angren shahrining bosh rejasiga asosan amalga oshirsin.
 6. Quyidagilar:
 a) Toshkent viloyati hokimligi, O‘zbekiston Respublikasi Davlat aktivlarini boshqarish agentligi va Qurilish vazirligining loyiha tashabbuskorlarini jalb etgan holda, Angren shahar “Kimyogar” mahallasida joylashgan, qurilishi tugallanmagan va texnik jihatdan yaroqsiz holdagi uchta ko‘p qavatli yotoqxona binosini belgilangan tartibda buzib, bo‘shagan hududda Angren shahrining bosh rejasiga muvofiq 2020-yilda zamonaviy turar joy komplekslarini qurish;
 b) Toshkent viloyati hokimligi, O‘zbekiston Respublikasi Investitsiyalar va tashqi savdo vazirligi, Madaniyat vazirligi, Qurilish vazirligi hamda Ekologiya va atrof muhitni muhofaza qilish davlat qo‘mitasining ilg‘or xorijiy tajriba asosida xorijiy investorlarni jalb etgan holda, Angren shahridagi A. Navoiy nomli madaniyat va istirohat bog‘i (36 gektar) negizida zamonaviy istirohat bog‘i hamda “Oxunboboyev” nomli istirohat bog‘i (48 gektar) negizida zamonaviy ekopark barpo etish;
 v) “Olmaliq KMK” AJning Angren shahri, “Taraqqiyot” mahallasi, O‘zbekiston mustaqilligi ko‘chasida joylashgan Bolalar-o‘smirlar sport maktabiga tegishli bo‘lgan “Delfin” yopiq suv havzasini rekonstruksiya qilish ishlarini o‘z mablag‘lari hisobidan beg‘araz amalga oshirib, 2020-yilning birinchi yarim yilligida foydalanishga topshirish;
 g) O‘zbekiston Respublikasi Sog‘liqni saqlash vazirligi, Davlat aktivlarini boshqarish agentligi, Toshkent viloyati hokimligining Angren shahri, Ohangaron ko‘chasi, 64-uy manzilida joylashgan bo‘sh turgan sobiq ruhiy asab kasalliklari shifoxonasi binosini:
 xorijiy investorga (“Hitit Social Tesisler Soglik Insaat Tigaret”) “Nefrologiya va ko‘p tarmoqli klinika” tibbiy markazini o‘z mablag‘lari hisobiga uch oy muddatda tashkil qilish uchun “nol” xarid qiymatida sotish;
 xorijiy investor tomonidan ikki yil muddatda 4 mln AQSh dollari ekvivalentidagi investitsiya kiritish hamda kamida 5 yil davomida tibbiy xizmat ko‘rsatish yo‘nalishini saqlab qolgan holda faoliyat ko‘rsatish to‘g‘risidagi takliflari ma’qullansin.
 7. Toshkent viloyati hokimligi, Angren shahar hokimligi A. Navoiy va “Oxunboboyev” nomli istirohat bog‘lari hududidan jismoniy va yuridik shaxslarga ajratilgan yer maydonlaridan samarali foydalanish holati tegishli vazirlik va idoralarni jalb etgan holda chuqur o‘rganib chiqilsin hamda istirohat bog‘lari yer maydonlaridan faqat zamonaviy istirohat bog‘i, shuningdek, ekopark tashkil etish maqsadlarida foydalanish yuzasidan ikki oy muddatda barcha zarur choralarni ko‘rsin.
 8. Toshkent viloyati hokimligi, O‘zbekiston Respublikasi Jismoniy tarbiya va sport vazirligi Angren shahrining “Taraqqiyot” mahallasi hududida joylashgan “Kimyogar” shahar markaziy o‘yingohini viloyat mahalliy budjeti mablag‘lari hisobidan ta’mirlab, 2020-yilda ishga tushirilishini ta’minlasin.
 9. Angren shahar hokimligi tomonidan Angren shahrining “Istiqbol” mahallasi hududida yangidan tashkil etilgan “Onajonlarimiz, ayollarimiz, qizlarimizning ma’naviyat va ma’rifat maskani” (keyingi o‘rinlarda maskan deb ataladi) loyihasi ma’qullansin.
 O‘zbekiston Respublikasi Sog‘liqni saqlash vazirligi, Xalq ta’limi vazirligi, Madaniyat vazirligi, Bandlik va mehnat munosabatlari vazirligi, Mahalla va oilani qo‘llab-quvvatlash vazirligi hamda Moliya vazirligi:
 maskanni tajriba tariqasida bir oy muddatda ishga tushirish uchun uning faoliyatini mazmunan yanada boyitish ishlarida amaliy yordam ko‘rsatsin;
 maskanni zarur mutaxassis kadrlar bilan ta’minlash maqsadida tajriba tariqasida Angren shahridagi tegishli tashkilotlar shtat jadvallariga ikki hafta muddatda tegishli o‘zgartirishlar kiritsin.
 10. Toshkent viloyati hokimligi, Angren shahar hokimligi shaharda ekologik muhitni yaxshilash, ayniqsa, ko‘p qavatli uylar joylashgan mahallalardagi maydonlarda manzarali — havoni tozalovchi, ko‘p kislorod ajratuvchi daraxt ko‘chatlarini ekish, maysazorlar va gulzorlar tashkil etib, aholiga munosib yashash sharoitlarini yaratish maqsadida, “ToshkentboshplanLITI” DUK tomonidan ishlab chiqilib tasdiqlangan loyiha asosida shaharning sug‘orish tizimini barpo etish uchun mahalliy budjet hisobidan zarur mablag‘lar ajratilishini ta’minlasin.
 Toshkent viloyati hokimligi Angren shahri sug‘orish tizimining loyiha-smeta hujjatlarini ishlab chiqish, ekspertizadan o‘tkazish loyiha asosida tashkil etilishini ta’minlasin.
 11. O‘zbekiston Respublikasi Uy-joy kommunal xizmat ko‘rsatish vazirligi:
 Angren shahar issiqlik ta’minoti tizimini rekonstruksiya qilish loyihasining texnik iqtisodiy asoslarini ekspertizadan o‘tkazilishini ta’minlasin;
 Investitsiyalar va tashqi savdo vazirligi bilan birgalikda Angren shahrida issiqlik ta’minoti tizimini rekonstruksiya qilish loyihasini amalga oshirishda xalqaro moliya institutlari mablag‘larini jalb etish choralarini ko‘rsin hamda ishlarni 2020-yildan boshlanishini ta’minlasin.
 12. O‘zbekiston Respublikasi Iqtisodiyot va sanoat vazirligi Moliya vazirligi, Investitsiyalar va tashqi savdo vazirligi hamda Toshkent viloyati hokimligi bilan birgalikda mazkur Dasturga kiritilgan markazlashtirilgan manbalar hisobidan moliyalashtiriladigan loyihalarni O‘zbekiston Respublikasining 2020 — 2022-yilgi Investitsiya dasturining 2020-yil uchun tasdiqlangan parametrlari doirasida amalga oshirsin hamda kelgusi yillar uchun asosiy ko‘rsatkichlarni aniqlashtirib va yangilab borgan holda, Investitsiya dasturini shakllantirish jarayonida inobatga olsin.
 13. O‘zbekiston Respublikasi Qurilish vazirligi buyurtmachi va loyiha tashkilotlari tomonidan ishlab chiqilgan loyiha-smeta hujjatlarini davlat ekspertizasidan o‘tkazsin va qurilish-montaj ishlari bo‘yicha nazorat o‘rnatsin.
 14. Toshkent viloyati hokimligi va Angren shahar hokimligi:
 manfaatdor davlat boshqaruvi organlari, xo‘jalik birlashmalari va loyiha tashabbuskorlari bilan birgalikda manzilli parametrlarning so‘zsiz bajarilishini hamda bu borada investitsiya loyihalarining o‘z vaqtida va sifatli amalga oshirilishini hamda yangi ish o‘rinlari tashkil etilishini ta’minlasin;
 har chorak yakuni bo‘yicha Dasturda nazarda tutilgan tadbirlarning o‘z vaqtida va sifatli bajarilishi yuzasidan loyiha tashabbuskorlari faoliyatining natijadorligini xalq deputatlari viloyat va shahar Kengashlari yig‘ilishlarida muhokama qilsin hamda amalga oshirilgan ishlar to‘g‘risida Vazirlar Mahkamasiga axborot kiritib borilishini ta’minlasin.
 15. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va Toshkent viloyati hokimi R.Q. Xolmatov zimmasiga yuklansin.